o izvajanju pooblastila za sprejemanje delegiranih aktov, podeljenega Komisiji v skladu z Direktivo 2006/66/ES Evropskega parlamenta in Sveta o baterijah in akumulatorjih ter odpadnih baterijah in akumulatorjih in razveljavitvi Direktive 91/157/EGS

POROČILO KOMISIJE

EVROPSKEMU PARLAMENTU IN SVETU

o izvajanju pooblastila za sprejemanje delegiranih aktov, podeljenega Komisiji v skladu z Direktivo 2006/66/ES Evropskega parlamenta in Sveta o baterijah in akumulatorjih ter odpadnih baterijah in akumulatorjih in razveljavitvi Direktive 91/157/EGS

1.UVOD

Direktiva 2006/66/ES o baterijah in akumulatorjih ter odpadnih baterijah in akumulatorjih (v nadaljnjem besedilu: direktiva o baterijah) določa pravila za zmanjšanje negativnega vpliva baterij in akumulatorjev ter odpadnih baterij in akumulatorjev na okolje, s čimer se prispeva k varstvu, ohranjanju in izboljšanju kakovosti okolja. Prav tako določa ukrepe za uskladitev zahtev glede vsebnosti težkih kovin ter označevanja baterij in akumulatorjev, s čimer se zagotovi neovirano delovanje notranjega trga. Direktiva je bila večkrat spremenjena.

Direktiva na Komisijo prenaša pooblastilo za sprejemanje delegiranih aktov, kot je navedeno v členu 23a, z namenom:

·določitve meril za ocenjevanje enakovrednih pogojev za recikliranje odpadnih baterij zunaj EU, kot je določeno v členu 15(3), da se dopolnijo pravila iz člena 15(2),

·določitve podrobnih pravil glede označevanja zmogljivosti prenosnih in avtomobilskih baterij, kot je določeno v členu 21(2).

·odobritve izjem glede zahtev označevanja iz člena 21.

2.PRAVNA PODLAGA

To poročilo zahteva člen 23a spremenjene direktive o baterijah. Na podlagi tega člena ima Komisija pooblastilo za sprejemanje delegiranih aktov za obdobje petih let od 30. decembra 2013. Komisija mora pripraviti poročilo o prenesenih pooblastilih najpozneje devet mesecev pred koncem petletnega obdobja. V skladu s členom 23a(2) se prenos pooblastila samodejno podaljšuje za enako dolga obdobja, razen če Evropski parlament ali Svet nasprotuje temu podaljšanju najpozneje tri mesece pred koncem vsakega obdobja.

3.IZVAJANJE PRENOSA POOBLASTILA

3.1.Merila za ocenjevanje enakovrednih pogojev za recikliranje odpadnih baterij in akumulatorjev zunaj EU, člen 15(3)

V skladu s členom 15(2) direktive se za odpadne baterije, izvožene iz EU, šteje, da izpolnjujejo obveznosti in učinkovitosti iz Priloge III k Direktivi samo, če obstajajo jasni dokazi, da se je recikliranje izvedlo pod pogoji, ki so na splošno enakovredni zahtevam iz Direktive. Člen 15(3) na Komisijo prenaša pooblastilo za sprejemanje delegiranih aktov, da se v zvezi s tem določijo podrobna pravila, zlasti merila za ocenjevanje takšnih enakovrednih pogojev.

Opozoriti je treba, da člen 10(3) Direktive 2012/19/EU Evropskega parlamenta in Sveta z dne 4. julija 2012 o odpadni električni in elektronski opremi (OEEO) določa podobno določbo glede OEEO, izvožene iz EU. Ker so okoljski vidiki primerljivi, obravnavane obveznosti podobne in se subjekti, odgovorni za zadevne dejavnosti (zbiralci, izvozniki, izvajalci recikliranja in javni organi) v veliki meri prekrivajo, Komisija meni, da bi morale določbe glede takšnih „enakovrednih pogojev“ slediti enakemu pristopu za obe področji.

Merila za ocenjevanje enakovrednih pogojev glede obdelave OEEO, izvožene iz EU, še niso bila opredeljena. Komisija načrtuje obravnavanje meril glede ovrednotenja enakovrednih pogojev za recikliranje baterij po tem, ko bodo opredeljena tista glede OEEO. Poleg tega je direktiva o baterijah trenutno predmet ovrednotenja, prav tako pa bodo ocenjene relevantne informacije, zbrane v tem procesu.

3.2.Podrobna pravila glede označevanja zmogljivosti prenosnih sekundarnih (možna ponovna polnitev) in avtomobilskih baterij, člen 21(2)

Komisija je na podlagi člena 21(2) Direktive pooblaščena za sprejemanje delegiranih aktov za določitev podrobnih pravil, ki dopolnjujejo zahtevo, da države članice zagotovijo, da je zmogljivost vseh prenosnih in avtomobilskih baterij in akumulatorjev na njih navedena v vidni, čitljivi in neizbrisni obliki, vključno z usklajenimi metodami za določanje zmogljivosti in primerne uporabe.